ગુજરાતી ઉદ્યોગપતિ અને નેશનલ બ્રિજ ચૅમ્પિયન આનંદ મહેતા તથા અંગ્રેજ અન્નાબેલની પુત્રી અંજલિ મહેતા દક્ષિણ મુંબઈના પોશ વિસ્તારમાં રહેતી હતી. બંનેના પરિવારોની રહેણીકરણીમાં ખૂબ જ તફાવત હતો. સચીન જ્યાં રહેતો તે સામાન્ય મધ્યમવર્ગીય સોસાયટી હતી. અંજલિ મુંબઈની સેંટ ઝેવિયર્સ કૉલેજ અને ત્યાર બાદ જે.જે. હૉસ્પિટલમાં અભ્યાસ કરતી હતી. આમ છતાં બંને વચ્ચે મુલાકાતો થતી ગઈ અને એકબીજાને પસંદ કરવા લાગ્યાં. બંને કુટુંબનાં સભ્યોને લગ્ન માટે રાજી કરવાનું કામ અંજલિએ જ કરવું પડ્યું હતું. સચીન માટે સૌથી મુશ્કેલ વાત એ હતી કે તે અંજલિને ક્યાંય બહાર લઈ જઈ શકતો નહીં, કારણ કે દરેક જગ્યાએ તે ઓળખાઈ જતો અને તેના પ્રશંસકો તેનો પીછો કરતા, તેમ જ પરેશાન કરતા.